Namibiese boer van moord aangekla ná aanval | Maroela Media
Namibiese boer van moord aangekla ná aanval
'n Bejaarde boervrou van Namibië word van moord aangekla nadat sy glo uit noodweer 'n aanvaller op haar plaas in die omgewing van Grootfontein geskiet en met sy eie wapen bygedam het.
Sy is moontlik in hegtenis geneem voordat die saak klaar ondersoek is en is tans met ernstige beserings in die tronk.
Die aanvaller – glo gewapen met onder meer 'n hamer – is op die toneel dood terwyl Marieta Wilhelm, tussen 60 en 70 jaar oud, met onder meer oop wonde aan haar gesig in die hospitaal opgeneem is.
Die Namibiese polisie het haar ná die aanval in hegtenis geneem terwyl sy in die hospitaal was en onder polisiebewaking behandel is.
Wilhelm is sedertdien ontslaan, maar steeds in aanhouding. Die landdros by die Grootfontein-landdroshof het beslis dat sy vir eers in aanhouding moet bly ten spyte daarvan dat die staat aangedui het dat hy nie borgtog teenstaan nie.
'n Formele borgtogaansoek is egter nog nie gebring nie. Dié aansoek sal nou vroeg volgende week aangehoor word.
Jan Wessels, Wilhelm se regsverteenwoordiger, sê sy kliënt woon alleen op haar plaas in die Maroelaboom-distrik. Sy is sowat twee weke gelede vir die derde keer op dié plaas aangeval.
Wilhelm het die betrokke nag wakker geskrik van 'n geluid. Sy is na buite om ondersoek in te stel en is deur 'n aanvaller oorrompel. "Die bewering is dat sy die aanvaller herken het."
Die aanvaller het Wilhelm na bewering met 'n stomp voorwerp oor haar kop geslaan. Wessels het vertel dat bloed in dié stadium oor sy kliënt se gesig gestroom het. Sy het haar vuurwapen byderhand gehad en "blindelings" skote afgevuur.
Een van dié skote het die aanvaller getref. "Die skoot was nie noodlottig nie," sê Wessels.
Die aanvaller het vandaar Wilhelm glo met 'n hamer bestorm. "Die verdagte was vermoedelik toe swak weens die skietwond en sy kon die hamer by hom afneem."
Wilhelm het die aanvaller glo 'n hou met die hamer toegedien en hy het inmekaargesak.
Sy is nie op die toneel in hegtenis geneem nadat sy die polisie ontbied het nie, maar eerder hospitaal toe geneem. Haar been is onder meer erg in die aanval beseer. Die aanvaller is dood verklaar.
Wessels vertel aan Maroela Media dat die dossier ná die voorval na die senior aanklaer in Grootfontein gestuur is. Volgens Wessels het die aanklaer toe die polisie opdrag gegee om die voorval verder te ondersoek voordat daar 'n besluit rakende vervolging geneem kon word.
Die opdrag het egter kort daarna van die aanklaer-generaal in Windhoek gekom dat vervolging ingestel moet word en Wilhelm is in die hospitaal in hegtenis geneem op aanklagte van moord.
Dít sonder dat die ondersoek afgehandel is en die aanklaer-generaal die dossier nagegaan het, beweer die verdediging.
"Dit is totaal en al verkeerd," meen Wessels.
Die verdediging maak ook beswaar teen die feit dat Wilhelm steeds in aanhouding is ten spyte daarvan dat die staat op rekord geplaas het dat hy nie borgtog gaan teenstaan nie en nie 'n sterk saak teen Wilhelm blyk te hê nie.
Dit deels omdat daar geen ooggetuies is nie.
Wilhelm het intussen ander mediese probleme ontwikkel. Sy is deur 'n dokter ondersoek en daar word vermoed dat sy binnekort weer in die hospitaal opgeneem sal moet word.
Maroela Media neem kennis van bewerings op sosiale media dat sekere feite in hierdie berig onakkuraat is en dat Maroela Media se joernalis nooit met Jan Wessels gepraat het nie. Maroela Media se redaksie plaas dit hier op rekord dat die joernalis persoonlik met Jan Wessels gesels het en dat alle inligting wat hier verskyn, deur Wessels aan Maroela Media gekommunikeer en later weer bevestig is. Maroela Media is daartoe verbind om akkurate en betroubare nuus aan sy lesers deur te gee. Lesers is welkom om met Maroela Media hieroor in verbinding te tree deur 'n e-pos te stuur aan [email protected]. – RED
In die nuus Namibië plaasaanvalle
F1 terug in Las Vegas
Bruce Willis roep loopbaan vaarwel
Begin Namibia nou soos Suid Afrika word??
Skreiende skande !!!!
Kan nie glo wat ek lees nie en dis skokkend!!!!! Hier kom 'n vet eis en hoop die vrou kry vinnig mediese hulp.
Sy verdedig haarself en word dan toegesluit met geen aansoek v borg. Onaanvaarbaar!!!! Wie sien nou om na d plaas en d diere. Ja nee daar moet verseker 'n eis ingestel word.
Wat de hel gaan aan in hierdie wêreld? Lyk ky almal het mal geword! Skurke en skelms het meer regte as eerlike mense en dis nie net hier nie, maar oral in die wêreld.